ประกาศสำนักงานคณะกรรมการกิจการกระจายเสียง กิจการโทรทัศน์ และกิจการโทรคมนาคมแห่งชาติ เรื่อง การเพิ่มเติมเงื่อนไขสำหรับผลิตภัณฑ์โทรคมนาคมที่ผลิตจากผู้ผลิตภายในประเทศ ตามข้อ 7 ของประกาศคณะกรรมการกิจการโทรคมนาคมแห่งชาติ เรื่อง มาตรการส่งเสริมอุตสาหกรรมโทรคมนาคมและอุตสาหกรรมต่อเนื่องในกิจการโทรคมนาคม พ.ศ. 2553
ประกาศสำนักงานคณะกรรมการกิจการกระจายเสียง กิจการโทรทัศน์
ประกาศสำนักงานคณะกรรมการกิจการกระจายเสียง
กิจการโทรทัศน์
และกิจการโทรคมนาคมแห่งชาติ
เรื่อง
การเพิ่มเติมเงื่อนไขสำหรับผลิตภัณฑ์โทรคมนาคมที่ผลิตจากผู้ผลิตภายในประเทศ
ตามข้อ ๗
ของประกาศคณะกรรมการกิจการโทรคมนาคมแห่งชาติ
เรื่อง
มาตรการส่งเสริมอุตสาหกรรมโทรคมนาคมและอุตสาหกรรมต่อเนื่องในกิจการโทรคมนาคม
พ.ศ. ๒๕๕๓[๑]
 

โดยที่ประกาศคณะกรรมการกิจการโทรคมนาคมแห่งชาติ เรื่อง
มาตรการส่งเสริมอุตสาหกรรมโทรคมนาคมและอุตสาหกรรมต่อเนื่องในกิจการโทรคมนาคม พ.ศ.
๒๕๕๓ ได้มีการกำหนดเงื่อนไขสำหรับผลิตภัณฑ์โทรคมนาคมที่ผลิตจากผู้ผลิตภายในประเทศ
โดยที่คณะกรรมการอาจพิจารณากำหนดมาตรการเพิ่มเติมหรือยกเว้นการใช้ประกาศ ตามข้อ ๗
และข้อ ๑๐ ของประกาศดังกล่าว

สำนักงานคณะกรรมการกิจการกระจายเสียง กิจการโทรทัศน์
และกิจการโทรคมนาคมแห่งชาติ ขอประกาศให้ทราบว่า คณะกรรมการกิจการโทรคมนาคม
ซึ่งมีอำนาจหน้าที่ปฏิบัติการแทนคณะกรรมการกิจการกระจายเสียง กิจการโทรทัศน์
และกิจการโทรคมนาคมแห่งชาติ ในส่วนที่เกี่ยวข้องกับกิจการโทรคมนาคม ตามมาตรา ๔๐
แห่งพระราชบัญญัติองค์กรจัดสรรคลื่นความถี่และกำกับการประกอบกิจการวิทยุกระจายเสียง
วิทยุโทรทัศน์ และกิจการโทรคมนาคม พ.ศ. ๒๕๕๓ ได้มีมติการประชุมครั้งที่ ๒๓/๒๕๕๖
เมื่อวันที่ ๑๐ กรกฎาคม ๒๕๕๖ ดังนี้

๑. กำหนดเงื่อนไขเพิ่มเติมให้ผลิตภัณฑ์โทรคมนาคมที่ผลิตจากผู้ผลิตภายในประเทศ
ซึ่งเป็นผลิตภัณฑ์โทรคมนาคมที่ผลิตจากผู้ผลิตภายในประเทศที่ผ่านการพิจารณาจากสำนักงานมาตรฐานผลิตภัณฑ์อุตสาหกรรม
กระทรวงอุตสาหกรรม
เป็นลักษณะผลิตภัณฑ์โทรคมนาคมที่ผลิตจากผู้ผลิตภายในประเทศเพิ่มเติม
นอกเหนือจากที่กำหนดไว้ในข้อ ๗ (๑) และข้อ ๗ (๒)
ของประกาศคณะกรรมการกิจการโทรคมนาคมแห่งชาติ เรื่อง
มาตรการส่งเสริมอุตสาหกรรมโทรคมนาคมและอุตสาหกรรมต่อเนื่องในกิจการโทรคมนาคม พ.ศ.
๒๕๕๓

๒. กำหนดเงื่อนไขเพิ่มเติมให้ผู้รับใบอนุญาตจะต้องมีหน้าที่ความรับผิดชอบ
และสนับสนุนส่งเสริมอุตสาหกรรมโทรคมนาคมและอุตสาหกรรมต่อเนื่องในกิจการโทรคมนาคม
ตามที่ระบุไว้ในข้อ ๑๖.๗ ของประกาศคณะกรรมการกิจการกระจายเสียง กิจการโทรทัศน์
และกิจการโทรคมนาคมแห่งชาติ เรื่อง หลักเกณฑ์และวิธีการอนุญาตให้ใช้คลื่นความถี่สำหรับกิจการโทรคมนาคมเคลื่อนที่สากล
(International Mobile Telecommunications - IMT) ย่าน ๒.๑ GHz สามารถจัดซื้อผลิตภัณฑ์โทรคมนาคมที่ผลิตจากผู้ผลิตภายในประเทศตามข้อ
๑. ได้ด้วย

จึงขอประกาศให้ทราบโดยทั่วไป


ประกาศ
ณ วันที่ ๒๖ ธันวาคม พ.ศ. ๒๕๕๖
ฐากร ตัณฑสิทธิ์
เลขาธิการคณะกรรมการกิจการกระจายเสียง
กิจการโทรทัศน์
และกิจการโทรคมนาคมแห่งชาติ

























ปริยานุช/ผู้จัดทำ
๑๔ มกราคม ๒๕๕๗

อุษมล/ผู้ตรวจ
๑๓ กุมภาพันธ์
๒๕๕๗


[๑] ราชกิจจานุเบกษา เล่ม
๑๓๑/ตอนพิเศษ ๔ ง/หน้า ๑๖/๙ มกราคม ๒๕๕๗